b'\n_START_ARTICLE_\nVampire: The Masquerade\n_START_SECTION_\nPasaulis\n_START_PARAGRAPH_\nAtskiras straipsnis: Tamsos pasaulis_NEWLINE_Veiksmas vyksta \xc5\xa1i\xc5\xb3 dien\xc5\xb3 pasaulyje, kuriame papildomai egzistuoja magai, vampyrai, vilkolakiai, vaiduokliai ir kitos mistin\xc4\x97s b\xc5\xabtyb\xc4\x97s. \xc5\xbdaidimo veiksmas fokusuojasi apie vampyrus. J\xc5\xb3 pa\xc4\x8di\xc5\xb3 visuomen\xc4\x97je terminas \xe2\x80\x9evampyras\xe2\x80\x9c laikomas nemandagiu, ir naudojamas arba Kindred (ang. gimin\xc4\x97, gentis) arba Cainite - nuo ang. Caine (Kainas, Biblijos herojus)._NEWLINE_\xc4\x8cia gyvenantys vampyrai kildinami i\xc5\xa1 biblinio Kaino, ta\xc4\x8diau tai pristatoma tik kaip j\xc5\xb3 pa\xc4\x8di\xc5\xb3 legenda, kurios tikrumas \xe2\x80\x93 neai\xc5\xa1kus. Visi jie pasidalin\xc4\x99 \xc4\xaf 13 klan\xc5\xb3, dar keli klanai jau i\xc5\xa1naikinti tarpusavio vaiduose. Da\xc5\xbeniausia \xc5\xbeaidim\xc5\xb3 tema yra \xc4\xafvairios intrigos d\xc4\x97l vald\xc5\xbeios ir galios \xe2\x80\x93 bene vienintelio dalyko, dar suteikian\xc4\x8dio motyvacij\xc4\x85 vampyr\xc5\xb3 pomirtiniam gyvenimui. _NEWLINE_Visi klanai pasidalin\xc4\x99 \xc4\xaf dvi did\xc5\xbeiausias sektas \xe2\x80\x93 Sabbat ir Camarilla. Taip pat egzistuoja kiek ma\xc5\xbeesn\xc4\x97 paslaptinga sekta Inconnu, apie kuri\xc4\x85 n\xc4\x97ra \xc5\xbeinoma nieko tikro. Keturi klanai nepriklauso jokiai sektai._NEWLINE_Svarbus vampyr\xc5\xb3 visuomen\xc4\x97s gyvenimo aspektas yra Maskaradas \xe2\x80\x93 \xc4\xafstatymas, liepiantis bet kokia kaina sl\xc4\x97pti j\xc5\xb3 egzistavim\xc4\x85 nuo nieko ne\xc4\xaftarian\xc4\x8di\xc5\xb3 \xc5\xbemoni\xc5\xb3. Kitaip, jei visa \xc5\xbemonija atsigr\xc4\x99\xc5\xbet\xc5\xb3 prie\xc5\xa1 vampyrus, \xc5\xa1ie b\xc5\xabt\xc5\xb3 i\xc5\xa1naikinti. Manoma, kad did\xc5\xbeiausias tokio \xc4\xafvykio istorinis pavyzdys buvo inkvizicija. Maskarado laikomasi \xc4\xafvairiai. Be akivaizd\xc5\xbei\xc5\xb3 b\xc5\xabd\xc5\xb3, kaip kad neplep\xc4\x97jimas, vampyr\xc5\xb3 gali\xc5\xb3 nedemonstravimas kitiems matant ir pana\xc5\xa1iai, dalis \xc5\xa1i\xc5\xb3 nakties padar\xc5\xb3 turi savo \xc5\xbemoni\xc5\xb3 svarbiose vietose: \xc5\xbeiniasklaidoje, policijoje ir pana\xc5\xa1iai. Tai padeda u\xc5\xbeglaistyti nety\xc4\x8dinius ar ty\xc4\x8dinius Maskarado pa\xc5\xbeeidimus.\n_START_SECTION_\nVampyr\xc5\xb3 klanai\n_START_PARAGRAPH_\nBeveik kiekvienas klanas turi savo ideologij\xc4\x85, istorij\xc4\x85, tikslus. Dauguma klan\xc5\xb3 turi i\xc5\xa1skirtinius sugeb\xc4\x97jimus, sunkiai ar visai neprieinamus kit\xc5\xb3 klan\xc5\xb3 vampyrams. Taip pat kiekvienas klanas turi savo i\xc5\xa1skirtin\xc4\x99 silpnyb\xc4\x99. Dalis turi grie\xc5\xbet\xc4\x85 organizacij\xc4\x85, dalis neturi jokios ir juos vienija tik bendras kraujas. _NEWLINE_Didel\xc4\x97s dalies klan\xc5\xb3 dauguma vampyr\xc5\xb3 priklauso tai sektai, kurioje klanas oficialiai yra, ta\xc4\x8diau dalis klano nari\xc5\xb3 nepriklauso jokiai sektai ar net priklauso prie\xc5\xa1i\xc5\xa1kai. Tokie vampyrai yra vadinami antitribu. Kit\xc5\xb3 klan\xc5\xb3 beveik visi iki vieno nariai priklauso tai pa\xc4\x8diai sektai ar nepriklauso jokiai. Tod\xc4\x97l \xc5\xa1is skirstymas yra daugiau s\xc4\x85lyginis. _NEWLINE_Be to, klanas n\xc4\x97ra vienareik\xc5\xa1mis terminas. Jis rei\xc5\xa1kia tik bendr\xc4\x85 kraujo linij\xc4\x85 ir ja perduodamas tas pa\xc4\x8dias charakteristikas. Kai kurie klanai ir n\xc4\x97ra niekas daugiau, o kai kurie \xe2\x80\x93 turi grie\xc5\xbet\xc4\x85 organizacij\xc4\x85, hierarchij\xc4\x85 ar net bendr\xc4\x85 vis\xc4\x85 klan\xc4\x85 vienijant\xc4\xaf tiksl\xc4\x85. Pavyzd\xc5\xbeiui, beveik visai neorganizuotas yra Malkavian\xc5\xb3 klanas, ta\xc4\x8diau didesn\xc4\x97 dalis jo nari\xc5\xb3 priklauso Camarillai. Tuo tarpu Tremere yra labai grie\xc5\xbetai organizuotas klanas, ir prakti\xc5\xa1kai visi jo nariai priklauso Camarillai. _NEWLINE_Kai kurie klanai turi smulkias at\xc5\xa1akas, vadinamas tiesiog kraujo linijomis (angl. bloodline), kurios \xc5\xa1iek tiek skiriasi nuo \xe2\x80\x9epagrindinio\xe2\x80\x9c klano. Riba tarp klano ir kraujo linijos yra daugiau susitarimo reikalas. Kai kurios kraujo linijos turi savo atskiras disciplinas, atskir\xc4\x85 organizacij\xc4\x85. Neretai kraujo linija priklauso prie\xc5\xa1ingai sektai, nei \xe2\x80\x9epagrindinis\xe2\x80\x9c klanas. Tokios kraujo linijos, kaip baali (n\xc4\x97ra \xc5\xbeinoma, i\xc5\xa1 kurio klano kilo), turi savo atskir\xc4\x85 organizacij\xc4\x85, tikslus, disciplinas bei kitas savybes, ir i\xc5\xa1 principo gal\xc4\x97t\xc5\xb3 b\xc5\xabti laikomos atskirais klanais. Vienintelis objektyvus skirtumas tarp j\xc5\xb3 yra tas, kad klano \xc4\xafk\xc5\xabr\xc4\x97jas visada buvo 3 kartos vampyras, arba \xe2\x80\x9etikrasis\xe2\x80\x9c, arba, kai kuriais atvejais \xe2\x80\x93 diableristas, kaip kad Tremere ar Giovanni atveju.\n_START_SECTION_\n\xc5\xbdaidimo mechanika\n_START_PARAGRAPH_\nKiekvieno vampyro turimas kraujas kiekis \xc4\xafvertinamas ta\xc5\xa1kais ir vadinamas blood pool. Kiekvienos nakties prad\xc5\xbeioje jis suma\xc5\xbe\xc4\x97ja vienu ta\xc5\xa1ku, reikalingu pabudimui. Taip pat, vampyrai gali praleisti kraujo ta\xc5\xa1kus, naudodami \xc4\xafvairius ypatinguosius savo sugeb\xc4\x97jimus. Svarbu, kad \xc5\xa1ie ta\xc5\xa1kai atspindi ne realaus kraujo kiek\xc4\xaf, o tam tikros i\xc5\xa1 kraujo gaunamos esencijos kiek\xc4\xaf._NEWLINE_Vampyras, kuris teturi tris ar ma\xc5\xbeiau kraujo ta\xc5\xa1kus, laikomas ypa\xc4\x8d alkanu ir pamat\xc4\x99s maisto \xc5\xa1altin\xc4\xaf gali nebesusivaldyti. Taip pat jam sunkiau laiku nustoti gerti ir palikti auk\xc4\x85 gyv\xc4\x85._NEWLINE_I\xc5\xa1skirtiniai vampyr\xc5\xb3 sugeb\xc4\x97jimai vadinami disciplinomis. Tobul\xc4\x97jant disciplinai (didinant jos reiting\xc4\x85 u\xc5\xbe patirties ta\xc5\xa1kus), vampyras \xc4\xafgauna nauj\xc5\xb3 sugeb\xc4\x97jim\xc5\xb3 arba sustiprina jau turimus \xe2\x80\x93 priklausomai nuo konkre\xc4\x8dios disciplinos. Kai kurie \xc5\xa1i\xc5\xb3 sugeb\xc4\x97jim\xc5\xb3, kaip kad Giovanni klano nekromantija, yra artimesni magijai nei tipi\xc5\xa1kai vampyro disciplinai._NEWLINE_\xc5\xbdaidime naudojami de\xc5\xa1imtainiai kauliukai.'